google/wiki40b huggingface dataset:
Χάριτες

Οι Χάριτες στην τέχνη

Για την απεικόνιση των Χαρίτων, ο Παυσανίας έγραψε:
Δεν θα μπορούσα να ανακαλύψω ποιος ήταν αυτός πού απεικόνισε πρώτος τις Χάριτες γυμνές, είτε στην γλυπτική ή στην ζωγραφική. Κατά τους πρότερους χρόνους, φυσικά, και οι γλύπτες και οι ζωγράφοι τις απεικόνιζαν σκεπασμένες. Στην Σμύρνη, για παράδειγμα, στο ιερό της Νέμεσις, πάνω από τις εικόνες έχουν αφιερωθεί Χάριτες από χρυσό, έργο του Βουπάλου. Και στη Μουσική Αίθουσα στην ίδια πόλη υπάρχει ένα πορτραίτο μιας Χάριτας, ζωγραφισμένο από τον Απελλή. Παρομοίως, στην Πέργαμο, στην αίθουσα του Αττάλου, υπάρχουν άλλες εικόνες των Χαρίτων από τον Βούπαλο. Και κοντά σ' αυτό που ονομάζεται Πυθείο υπάρχει ένα πορτραίτο Χαρίτων, ζωγραφισμένο από τον Πυθαγόρα τον Παριανό. Ο Σωκράτης επίσης, ο γιος του Σωφρονίσκου, έκανε εικόνες των Χαρίτων για τους Αθηναίους, που βρίσκονται πριν από την είσοδο στην Ακρόπολη. Σ' όλες  αυτές είναι σκεπασμένες. Αλλά οι μεταγενέστεροι καλλιτέχνες, δεν γνωρίζω τον λόγο, άλλαξαν τον τρόπο που τις απεικόνιζαν. Βεβαίως οι σημερινοί γλύπτες και ζωγράφοι απεικονίζουν τις Χάριτες γυμνές.
Οι Χάριτες απεικονίζονται στους μεταγενέστερους χρόνους από διάσημους ζωγράφους, όπως οι Λούκας Κράναχ, Ρούμπενς, Enrico Tarenghi και γλύπτες, όπως ο Αντόνιο Κανόβα και o Bertel Thorvaldsen.
Αγγελής Βαλλής Καμινάρης

Βιογραφία

Γεννήθηκε στους Επιβάτες Ανατολικής Θράκης το 1781 από εύπορη οικογένεια και σε ηλικια 14 ετών ακολούθησε στη Μολδαβία τον μέγα Δραγουμάνο της Υψηλής Πύλης και μετέπειτα Ηγεμόνα της Μολδοβλαχίας, πρίγκιπα Αλέξανδρο Καλλιμάχη. Εκεί, δημιούργησε τεράστια περιουσία και τιμήθηκε με τον τίτλο του "Καμινάρη", ενώ αργότερα έγινε και μέλος της Φιλικής Εταιρείας. Μετά το θάνατο των τριών τέκνων και της συζύγου του μετακόμισε στην συνοικία Τζιβαλί Κωνσταντινουπόλεως, όπου και πέθανε το 1857.
Με διαθήκη του κληροδότησε στην Αστική Σχολή της γενέτειράς του περισσότερες από 2.000 χρυσές λίρες Τουρκίας, από τους τόκους των οποίων καλύπτονταν οι μισθοδοσίες των διδασκάλων.
Citroën FAF

Εκδοχές αμαξώματος

Προσφερόταν σε 5-πορτο hatchback, 3-πορτο hatchback που αναφερόταν τότε ως 3-πορτο station wagon, 3-πορτο van, 2-πορτο pick-up και τζιπ χωρίς πόρτες / open-top, το οποίο ωστόσο μπορούσε να παραγγελθεί με οροφή, μεταλλική ή συνθετική.

Αντίστοιχα μοντέλα

Σχετικά παρόμοιες κατασκευές ήταν το Yagan που κατασκευαζόταν στη Χιλή, το Baby-Brousse που κατασκευαζόταν στην Ακτή Ελεφαντοστού, καθώς και κάποιες ευρωπαϊκές κατασκευές, με σαφώς καλύτερη ποιότητα κατασκευής, όπως το VanClee στο Βέλγιο, το Namco Pony στην Ελλάδα και άλλες που παρήχθησαν σε Ισπανία και Πορτογαλία. 
Συχνά θεωρείται λανθασμένα ότι βασίζονταν στο FAF, αλλά στην πραγματικότητα όλα τα προαναφερθέντα μοντέλα ήταν εκδοχές που προήλθαν κατευθείαν από το 2CV και όχι «έμμεσα» από το φθηνότερο παράγωγο FAF.
Έντουαρντ Ζάκα

Πρώτα χρόνια και εκπαίδευση

Το 1941 παρακολούθησε μαθήματα στο κολέγιο του Κίνγκστον και το 1954 έγινε μέλος του δικηγορικού συλλόγου στο Middle Temple του Λονδίνου. Από το 1952 ως το 1953 υπήρξε πρόεδρος της Κατοικίας Φοιτητών από Αποικίες (Hans Crescent Colonial Students' Residence).

Σταδιοδρομία

Στις 29 Ιουνίου 1954 ο Ζάκα άρχισε να κάνει την πρακτική του και διορίστηκε υπάλληλος των δικαστηρίων (Clerk of Courts) τον Ιανουάριο του 1958. Στη συνέχεια διορίστηκε σε διάφορες δικαστικές θέσεις, μέχρι που ορκίστηκε ανώτατος δικαστής της Τζαμάικα στις 2 Ιανουαρίου 1985 ενώπιον του Σερ Φλόραϊζελ Γκλάσποουλ στο Κινγκς Χάους. Από το Μάρτιο ως τον Αύγουστο του 1991 υπηρέτησε ως προσωρινός γενικός κυβερνήτης, καθώς το Σύνταγμα προβλέπει ότι ο εκάστοτε ανώτατος δικαστής υπηρετεί στο αξίωμα του γενικού κυβερνήτη όταν η θέση είναι κενή.
Την επόμενη χρονιά (1992) έγινε δεκτός στο Ανακτοβούλιο του Ηνωμένου Βασιλείου και είναι το πρώτο μέλος με καταγωγή από την Τζαμάικα. Στις 25 Ιουλίου 1996 συνταξιοδοτήθηκε από ανώτατος δικαστής έχοντας υπηρετήσει στον δικαστικό κλάδο επί 38 έτη. Λίγο αργότερα, στις 21 Οκτωβρίου 1996 διορίστηκε ως εφέτης στο Εφετείο των Βερμούδων και πρόεδρος από την 1η Ιανουαρίου 2004.
Από το Μάρτιο του 2000 ως τον Ιούλιο του 2001 υπηρέτησε ως πρόεδρος του Εφετείου των Μπαχαμών.

Τιμές

Ο Ζάκα είναι μέλος του Τάγματος της Τζαμάικα.
Ως μέλος του Ανακτοβουλίου έχει την προσφώνηση του Δεξιού Εξοχότατου (The Right Honourable, με τα γράμματα 'P.C.').
Α΄ κατηγορία ποδοσφαίρου ανδρών Κύπρου 1965-66

Σύστημα διεξαγωγής

Στο πρωτάθλημα της Α΄ κατηγορίας 1965-66 συμμετείχαν 11 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Δεν διαβαθμίστηκε καμία ομάδα.
Η πρωταθλήτρια ομάδα εξασφάλιζε τη συμμετοχή της στο Κύπελλο Πρωταθλητριών Ομάδων Ευρώπης 1966-67.

Σύστημα βαθμολόγησης

Η νίκη βαθμολογείτο με 3 βαθμούς, η ισοπαλία με 2 βαθμούς ενώ η ήττα με ένα βαθμό.
Χέντβιχ του Φόρμπαχ

Βιογραφία

Ήταν κόρη του Φρειδερίκου κόμη του Φόρμπαχ και της Γκέρτρουντε του Χάλντενσλεμπεν. Η Χέντβιχ ήταν κληρονόμος του κάστρου Σύππλινκενμπουργκ. 
Έκανε γάμο με τον Γκέμπχαρτ κόμη περιοχών στη Σαξονία. Σύμφωνα με το Παγκόσμιο Χρονικό της Σαξονίας ο Γκέμπχαρτ είχε να υπερκεράσει την αντίσταση των εξεγερθέντων εναντίον του κομήτων του Γκόζεκ, συγγενών του Αδαλβέρτου αρχιεπισκόπου του Αμβούργου, που προσπάθησε να ακυρώσει τον γάμο του. Το 1075 ο Γκέμπχαρτ στη μάχη της Λάνγκενσάλτσα σκοτώθηκε, πολεμώντας εναντίον των δυνάμεων του Ερρίκου Δ΄ των Σαλίων της Γερμανίας.
Αλβέρτος της Σαξονίας (1828-1902)

Βιογραφία

Ήταν ο πρωτότοκος γιος του Ιωάννη της Σαξονίας και της Αμαλίας-Αυγούστς των Βίττελσμπαχ, κόρης του Μαξιμιλιανού Α΄ Ιωσήφ της Βαυαρίας.

Οικογένεια

Νυμφεύτηκε το 1853 την Καρόλα των Βάσα, κόρη του Γουσταύου των Σ.Χ.Γκόττορπ διαδόχου της Σουηδίας· δεν απέκτησαν απογόνους.
Αλφόνσος της Βαλένσα

Βιογραφία

Ήταν ο πρωτότοκος γιος τού Αλφόνσου δούκα της Μπραγκάνσα και της Βεατρίκης Περέιρα ντε Αλβίμ, κόρης και κληρονόμου τού Νούνο Άλβαρες Περέιρα κόμη τού Μπαρσέλος, κοντόσταυλου της Πορτογαλίας και επιμελητή της χώρας.
Το 1422 ο πάππος του Νούνο Άλβαρες Περέιρα τού χορήγησε την κομητεία τού Οουρέμ, πράξη που την επικύρωσε ο Εδουάρδος της Πορτογαλίας το 1433. Ο Αλφόνσος εστάλη από τον βασιλιά ως ειδικός πρέσβης στη Σύνοδο της Βασιλείας το 1436 και στη Σύνοδο της Φλωρεντίας το 1439. Τότε επισκέφθηκε τη Φερράρα και τη Ρώμη. Ο Αλφόνσος Ε΄ της Πορτογαλίας το 1451 τού παραχώρησε τον τίτλο τού μαρκησίου της Βαλένσα. Ήταν ο πρώτος ευγενής στην Πορτογαλία, που έγινε μαρκήσιος.
Το 1451 συνόδευσε την Ελεονώρα, κόρη τού Εδουάρδου και αδελφή τού Αλφόνσου Ε΄, από τη Λισαβόνα στο Λιβόρνο, όπου συνάντησε τον αρραβωνιαστικό της Φρειδερίκο Γ΄ των Αψβούργων της Γερμανίας. Ο πάπας Νικόλαος Ε΄ τους πάντρεψε στη Ρώμη. Το 1458 ο Αλφόνσος έλαβε μέρος στην αποστολή στη Βόρεια Αφρική, η οποία κατέληξε στην κατάληψη της πόλης Αλκάσαρ Σεγκουέρ τού Μαρόκου.
Πατρίς Τροβοάντα

Βιογραφία

Γεννήθηκε στις 18 Μαρτίου 1962 στη Λιμπρεβίλ της Γκαμπόν. Είναι γιος του Μιγκέλ Τροβοάντα, Προέδρου της χώρας από το 1991 ως το 2001 Το όνομά του το έλαβε προς τιμήν του πρώτου πρωθυπουργού του Κονγκό, Πατρίς Λουμούμπα.

Θητεία ως υπουργός

Υπηρέτησε ως υπουργός Εξωτερικών της χώρας του από το 2001 ως τις 4 Φεβρουαρίου του 2002. Υπήρξε επίσης προεδρικός σύμβουλος επί θεμάτων πετρελαίου, επί προεδρίας Φραντίκε ντε Μενέζες, ως την απόλυσή του τον Μάιο του 2005 από τον ίδιο τον πρόεδρο. Στο αιτιολογικό της απόλυσης, κατηγορήθηκε για εκμετάλλευση του αξιώματός του με σκοπό να προωθήσει τα επιχειρηματικά του συμφέροντα.

Αποτυχημένη διεκδίκηση προεδρίας

Ο Τροβοάντα είναι Γενικός Γραμματέας του Κόμματος Ανεξάρτητη Δημοκρατική Δράση (ADI). Τον Ιούλιο του 2006 διεκδίκησε το προεδρικό αξίωμα στις εκλογές εκείνου του έτους, ηττήθηκε όμως από τον Μενέζες, λαμβάνοντας 38,82% των ψήφων.

Πρωθυπουργία

Στις 14 Φεβρουαρίου του 2008 ο Τροβοάντα διορίστηκε πρωθυπουργός από τον πρόεδρο Μενέζες έπειτα από την παραίτηση του Τομέ Βέρα Κρουζ και η κυβέρνησή του ανέλαβε καθήκοντα την επομένη ημέρα. Στις 20 Μαΐου του 2008 η Εθνοσυνέλευση ενέκρινε πρόταση μομφής εναντίον της κυβέρνησης Τροβοάντα, με ψήφους 30 υπέρ έναντι 23 κατά. Τον Ιούνιο ο πρόεδρος Μενέζες ζήτησε από το MLSTP/PSD να σχηματίσει κυβέρνηση. Ο ηγέτης του, Ζοακίμ Ραφαέλ Μπράνκο έγινε νέος πρωθυπουργός.

Εκλογές 2010 και δεύτερη πρωθυπουργία

Η Ανεξάρτητη Δημοκρατική Δράση της Αντιπολίτευσης κέρδισε την πλειοψηφία των εδρών  (26) στις βουλευτικές εκλογές που διενεργήθηκαν την 1η Αυγούστου 2010. Τo κυβερνών κόμμα MDFM-PCD του πρωθυπουργού Ζοακίμ Ραφαέλ Μπράνκο έμεινε στις 21 έδρες, επί συνόλου 55 στο κοινοβούλιο. Την τρίτη θέση κατέλαβε το Δημοκρατικό Κόμμα Συσπείρωσης - Ομάδα Αντανάκλασης, το οποίο ανήκε στον κυβερνώντα συνασπισμό, με 7 έδρες. Ο συνασπισμός του προέδρου Φραντίκε ντε Μενέζες (MDFM-PL) περιορίστηκε μόλις σε μία έδρα. Συνακόλουθα, ο Τροβοάντα ανέλαβε ξανά πρωθυπουργός, στις 14 Αυγούστου 2010.
Το κόμμα του Τροβοάντα απώλεσε την κοινοβουλευτική πλειοψηφία, καθώς η κυβέρνησή του καταψηφίστηκε με πρόταση δυσπιστίας και ο ίδιος απομακρύνθηκε από την πρωθυπουργία το 2012. Τον διαδέχθηκε στο πρωθυπουργικό αξίωμα ο Γκαμπριέλ Κόστα.

Τρίτη πρωθυπουργία

Ο Πατρίς Τροβοάντα έγινε για 3η φορά πρωθυπουργός στις 25 Νοεμβρίου 2014, έπειτα από τη διεξαγωγή των βουλευτικών εκλογών εκείνης της χρονιάς. Στις εκλογές εκείνες, την πλειοψηφία των εδρών (33 από τις συνολικά 55) κέρδισε η Ανεξάρτητη Δημοκρατική Δράση με επικεφαλής τον δύο φορές διατελέσαντα πρωθυπουργό.
Επιχείρηση Τάννενμπεργκ

Η Επιχείρηση Τάννενμπεργκ (γερμ. Unternehmen Tannenberg) ήταν η κωδική ονομασία της συντονισμένης δράσης των Einsatzgruppen για την εξόντωση των Πολωνών διανοουμένων, λογίων, οικονομικών παραγόντων, ηθοποιών, ιερέων και άλλων ατόμων, που θα μπορούσαν να αναπτύξουν και να συντηρήσουν όχι μόνο την Πολωνική αντίσταση αλλά και ολόκληρη την Πολωνική κοινωνία. Ήταν ένα τμήμα του "Generalplan Ost", του Γενικού Σχεδίου που είχαν καταστρώσει οι Ναζί για την εκμετάλλευση των (μελλοντικά) κατεχόμενων Σλαβικών και Βαλτικών χωρών.

Σχεδιασμός

Η επιχείρηση σχεδιάστηκε πριν την Γερμανική εισβολή στην Πολωνία με την βοήθεια γερμανόφωνων κατοίκων (γερμανικής μειονότητας) της Πολωνίας: Δημιουργήθηκαν κατάλογοι προγραφών και, όσα άτομα περιλαμβάνονταν σε αυτούς επρόκειτο είτε να φυλακισθούν είτε να εκτελεστούν. Το σχέδιο και οι κατάλογοι άρχισαν να υλοποιούνται ήδη από τον Μάιο του 1939 και την γενική του επίβλεψη είχε το Κεντρικό Γραφείο Ασφαλείας του Ράιχ (RSHA — Reichssicherheitshauptamt), επικεφαλής του οποίου ήταν ο Ράινχαρντ Χάιντριχ. Έτσι, δημιουργήθηκε μια ειδική ομάδα δράσης από άτομα της Ασφάλειας (Schutzpolizei - Schupo), της Ειδικής 
Ασφάλειας (SD - Sicherheitsdienst), της Αστυνομίας Δίωξης Εγκλήματος (Reichskriminalpolizei) και της Γκεστάπο, τους οποίους η RSHA, θεωρητικά, είχε υπαγάγει στην Βέρμαχτ. Η δράση αυτών των ομάδων - στα πλαίσια της Βέρμαχτ - προκάλεσε τις διαμαρτυρίες πολλών έντιμων στρατιωτικών: Ο Στρατηγός Γκέοργκ φον Κύχλερ (Georg von Küchler) δήλωσε στον γκαουλάιτερ Κοχ της Ανατολικής Πρωσίας ότι "προορισμός του Γερμανικού Στρατού δεν είναι να συνεργάζεται με μια συμμορία δολοφόνων". Ο Στρατηγός Γιοχάνες Μπλάσκοβιτς, Στρατιωτικός Διοικητής των κατεχόμενων εδαφών, συλλαμβάνει άνδρες των SS που είχαν διαπράξει εγκλήματα και τους καταδικάζει σε θάνατο. Ο Χίτλερ ακυρώνει την επέμβαση του Στρατηγού και του απευθύνει επίπληξη. Το σχέδιο Τάννενμπεργκ εξελίσσεται από τα μέσα Σεπτεμβρίου και ολόκληρο τον Οκτώβριο του 1939. Υπολογίζεται ότι έγιναν περίπου 760 μαζικές εκτελέσεις από τα Einsatzgruppen, με αποτέλεσμα τη θανάτωση τουλάχιστον 20.000 επιφανών Πολωνών πολιτών, πρώην αξιωματικών και ιερέων. Οργάνώθηκε, επίσης, μια ομάδα γερμανών Πολωνών, η οποία αποκλήθηκε "Selbstschutz" και η οποία βοήθησε το έργο των Einsatzgruppen. Μετά, όμως, την ολοκλήρωση της "Επιχείρησης" οι Γερμανοί διέλυσαν την ομάδα, λόγω της κάκιστης φήμης που είχε αποκτήσει, και μετέφεραν αρκετά από τα μέλη της στην Γερμανία.
Λιστ (Αίγυπτος)

Αρχαιολογικές τοποθεσίες

Γύρω από τις δύο πυραμίδες, υπάρχουν μικρότερες πυραμίδες των μελών της βασιλικής οικογένειας, και στην τοποθεσία υπάρχουν επίσης πολλοί μασταμπάδες υψηλά ιστάμενων αξιωματούχων και των μελών των οικογενειών τους. Αυτοί κατασκευάστηκαν κατά την περίοδο της 12ης και 13ης Δυναστείας. Η τοποθεσία είναι επίσης γνωστή από τον τάφο της Senebtisi ο οποίος ήταν ασύλητος και στον οποίο βρέθηκαν πολλά κοσμήματα. Το συγκρότημα της πυραμίδας του Σέσωστρι είναι το καλύτερο διατηρημένο από την περίοδο του Μέσου βασιλείου. Τα φέρετρα στον τάφο του Sesenebnef έχουν τις παλιότερες εκδοχές του Βιβλίου των Νεκρών.
Ενδεικτικά, στην περιοχή βρίσκονται οι παρακάτω αρχαιολογικοί τόποι:
Δημοτική Πινακοθήκη Αγρινίου

Η Δημοτική Πινακοθήκη Αγρινίου είναι πινακοθήκη που βρίσκεται στο Αγρίνιο. Εγκαινιάστηκε το 2013 και αποτελεί πλέον μια από τις σημαντικότερες δομές πολιτισμού της πόλης. Διαθέτει συλλογή έργων σύγχρονης τέχνης (Ι. Μόραλης, Τέτσης, Κοκκινίδης, Θόδωρος, Ψυχοπαίδης, κλπ), ενώ παράλληλα παρουσιάζει εκθέσεις Ιδρυμάτων και διακεκριμένων Ελλήνων δημιουργών.
Δεύτερος Μεσσηνιακός Πόλεμος

Ο Δεύτερος Μεσσηνιακός Πόλεμος ήταν ο δεύτερος πόλεμος μεταξύ των Μεσσήνιων και των Σπαρτιατών.

Πληροφορίες

Οι πληροφορίες που έχουμε σήμερα για το γεγονός αυτό είναι ελάχιστες. 
Οι περισσότερες προέρχονται από τον περιηγητή Παυσανία, ένα μέρος των περιγραφών του όμως δεν θεωρείται ακριβές. 
Επίσης πηγή πληροφόρησης αποτελεί ο Διόδωρος ο Σικελιώτης αλλά και ποιήματα του ποιητή Τυρταίου, του ποιητή που εμψύχωσε τους Σπαρτιάτες στην διάρκεια αυτού του πολέμου.

Χρονολόγηση

Λόγω έλλειψης σημαντικών και αξιόπιστων πηγών το χρονικό διάστημα του πολέμου δεν είναι σήμερα γνωστό με ακρίβεια. Εκτιμάται ότι ο πόλεμος ξέσπασε ένα χρόνο πριν από την 24η Ολυμπιάδα (το 685 π.Χ.) και έληξε την 28η Ολυμπιάδα (το 668 π.Χ.). Άλλοι θεωρούν πως ο πόλεμος ήταν μεταγενέστερος με πιθανή ημερομηνία για την έναρξη του πολέμου ένα χρόνο πριν την 28η Ολυμπιάδα (το 669 π.Χ.) λίγο μετά την ήττα των Σπαρτιατών από τους Αργείους στην μάχη των Υσιών.

Οι αντίπαλοι

Τότε οι Μεσσήνιοι εκμεταλλευόμενοι την εξασθένηση της Σπάρτης εξεγέρθηκαν εναντίον της. Με τους Μεσσήνιους συμμάχησαν οι Αργείοι, οι Αρκάδες, οι Σικυώνιοι, οι Ηλείοι και οι Πίσατες ενώ με την Σπάρτη συμμάχησαν οι Κορίνθιοι οι οποίοι ήταν εχθροί των Αργείων και οι Λεπρεάτες που ήταν εχθροί των Ηλείων.  Επίσης τους Σπαρτιάτες βοήθησε και η Σάμος.

Η ήττα των Μεσσηνίων

Τα πρώτα χρόνια του πολέμου οι αντίπαλοι ήταν ισοδύναμοι. Οι Σπαρτιάτες όμως σταδιακά επικράτησαν και οι Μεσσήνιοι περιορίστηκαν στην πόλη Είρα στα βόρεια της Μεσσηνίας που μετατράπηκε σε οχυρό τους. Αρχηγός των Μεσσήνιων εκείνη την περίοδο ήταν ο Αριστομένης. Υπάρχει η άποψη πως ο Αριστομένης δεν συμμετείχε στον δεύτερο Μεσσηνιακό πόλεμο αλλά ήταν αρχηγός των Μεσσήνιων σε μία μεταγενέστερη μικρότερης κλίμακας εξέγερση. Οι Μεσσήνιοι απέκρουαν επί δέκα έτη τις επιθέσεις των Σπαρτιατών αλλά τελικά υπέκυψαν. Πολλοί Μεσσήνιοι μετά την ήττα τους κατέφυγαν στην Σικελία και εγκαταστάθηκαν στην Ζάγκλη που μετονομάστηκε σε Μεσσήνη, ενώ κάποιοι εγκαταστάθηκαν στην Ναύπακτο.
Αθλητικός Σύλλογος Εκπαιδευτηρίων Δούκα

Ιστορία

Με σύνθημα το «Νους υγιής εν σώματι υγιεί» και με ακράδαντη την πεποίθηση ότι το σχολείο πέρα από τη σωστή εκπαίδευση που παρέχει στα παιδιά, θα πρέπει να αποτελεί φυτώριο του αθλητισμού και διέξοδο των παιδιών για δράση, ιδρύθηκε το 1979 ο Αθλητικός Σύλλογος Εκπαιδευτηρίων Δούκα.
Τα πρώτα χρόνια το κύριο ενδιαφέρον του Α.Σ.Ε.Δ εστιαζόταν στο άθλημα της Χειροσφαίρισης το οποίο προώθησε σε μεγάλο βαθμό. Στο χώρο των Εκπαιδευτηρίων Δούκα δημιουργείται γήπεδο Χάντμπολ και αρχίζει η διδασκαλία του αθλήματος με συμμετοχή 10 αθλητών (1977-78). Συμμετέχει στο πρώτο σχολικό-εφηβικό πρωτάθλημα που προγραμμάτισε ο ΣΕΓΑΣ. Την επόμενη αγωνιστική περίοδο (1978-79) συμμετέχει στους βαλκανικούς αγώνες στους διεθνείς αγώνες στο TERRAMO της Ιταλίας και PARTILLE Σουηδίας. Τον Μάρτιο του 1980 γίνεται η επίσημη αναγνώριση από την Γενική Γραμματεία Αθλητισμού (Γ.Γ.Α.) του Α.Σ.Ε ΔΟΥΚΑ σαν ερασιτεχνικό Σωματείο.
Η πρώτη επίσημη εμφάνιση της νεοσύστατης ομάδας σημειώθηκε στο τουρνουά Δυτικής Ελλάδος (Ιωάννινα 1980). Στο TERRAMO συμμετέχει με 3 ομάδες (Μίνι-Παίδες-Εφηβους).
Με την ομάδα των ανδρών μετέχει για πρώτη φορά επίσημα την περίοδο 1980-81 και από το 1985 αγωνίζεται στην Α1 Εθνική Κατηγορία όπου έκτοτε πρωταγωνιστεί.
Από το 1979 που ιδρύθυκε μέχρι και σήμερα (2013) έχει Πρόεδρο τον ιδρυτή του, Ιωάννη Φ. Δούκα.
Αγωνίζεται στο κλειστό γυμναστήριο του «Αθλητικού Κέντρου Δαΐς».

Τμήμα στίβου

Στο σύλλογο έχουν αγωνιστεί μεγάλοι αθλητές του στίβου, με κορυφαία ονάματα τη Νίκη Μπακογιάννη (ύψος) και τη Στέλλα Τσικούνα (δίσκος). Κατά την αξιολόγηση των ελληνικών συλλόγων που εξέδωσε το Νοέμβριο του 2010 ο Σ.Ε.Γ.Α.Σ., ο Α.Σ. Εκπαιδευτηρίων Δούκα
βρίσκεται στην 105η θέση (σε σύνολο 321 συλλόγων). Την επόμενη χρονιά σκαρφάλωσε στην 70η θέση (σε σύνολο 299 συλλόγων).

Τμήμα καράτε

Ένα ακόμη άθλημα που καλλιεργεί ο Σύλλογος στους κόλπους του, είναι το καράτε. Με πολλά Πανελλήνια μετάλλια και διεθνείς διακρίσεις (Δαγαλάκης Νικόλαος, Αποστολόπουλος Ευάγγελος, Αλοφογιάννης Απόστολος, Μαρίνα Αλαφογιάννη, Ιωάννης Βάτης), αλλά και επιτυχίες στα ηλικιακά πρωταθλήματα (Βαρλά Μαργαρίτα, Μανωλάς Ιάκωβος, Δρακόπουλος Νικόλαος, Μωυσίδου Αντζελίνα, Κατσιγιάννης Ελευθέριος, Πολιτίδης Νικόλαος, Σκαφιδάς Ανδρέας, Σκαφιδάς Δημήτρης, Μούγιος Κωνσταντίνος, Κοζάκης Στέργιος, Μαλέας Ιωάννης, Κοτσιόπουλος Αλέξανδρος, Καρμανιόλα Αναστασία ) συνιστά ένα επιπλέον δυναμικό κομμάτι του ΑΣΕΔ. Επίσης την αγωνιστική περίοδο 2008-2009 αθλητής του Συλλόγου μας υπήρξε ο Παγκόσμιος Πρωταθλητής Κώστας Παπαδόπουλος.

Τμήμα γενικής γυμναστικής

Η Γενική Γυμναστική ολοκληρώνει την παρουσία του Συλλόγου στα γήπεδα, γυμναστήρια ή ταπί, με τη διαφορά ότι συμμετέχει σε GALA και φεστιβάλ – διεθνή ή εσωτερικά – και όχι σε αγώνες με βαθμολογία όπως τα παραπάνω τμήματα. Κορυφαίες στιγμές της ομάδας αποτελούν οι συμμετοχές της στα Eurogym και την Gymnaestrada που διοργανώνονται κάθε χρόνο σε Ευρωπαϊκές πόλεις.

Αθλητικές ακαδημίες

Πάνω από 400 μικρούς αθλητές αριθμούν οι ακαδημίες του ΑΣΕΔ. Το μέλλον του Συλλόγου βρίσκεται ακριβώς σε αυτό το τμήμα.
Πρωτάθλημα ποδοσφαίρου Νήσων Φερόε

Δομή

Το πρωτάθλημα διεξάγεται συνήθως από τον Απρίλιο έως τον Οκτώβριο, λόγω των άσχημων καιρικών συνθηκών στη χώρα, σε τρεις γύρους -από το 2005- και συμμετέχουν σε αυτό 10 ομάδες. Τα τελευταία χρόνια, οι δύο τελευταίες ομάδες της κατάταξης υποβιβάζονται στη δεύτερη κατηγορία, για να ανέλθουν από αυτήν οι δύο πρώτοι. Σε περίπτωση ισοβαθμίας δύο ή περισσοτέρων ομάδων υπερισχύει η ομάδα με την καλύτερη συνολική διαφορά τερμάτων.
Ο αριθμός των ξένων παικτών που μπορούν να υπάρχουν στο ρόστερ μίας ομάδας είναι απεριόριστος, ωστόσο μόνο τέσσερις από αυτούς μπορούν να παίζουν μαζί στην ίδια ενδεκάδα. Πρόκειται για καθαρά ερασιτεχνικές ομάδες και κατά κανόνα αδύναμες, οι περισσότερες εκ των οποίων εδρεύουν σε χωριά και ακόμα και οι ξένοι παίκτες που αγωνίζονται σε αυτές, εργάζονται και σε άλλες δουλειές για να ζήσουν.
Το πρωτάθλημα των Νησιών Φερόε στέλνει τα τελευταία χρόνια τέσσερις εκπροσώπους του στα Ευρωπαϊκά κύπελλα της UEFA (Οι τρεις πρώτοι της κατάταξης, συν τον κυπελλούχο) στα οποία μετέχουν από το 1992-93, αλλά συνήθως δυσκολεύονται να περάσουν έστω και έναν προκριματικό γύρο.

Κατάταξη της UEFA

Στην ειδική κατάταξη της UEFA το πρωτάθλημα των νησιών Φερόε βρίσκεται στη θέση 51, ανάμεσα σε 55 πρωταθλήματα για το 2018.
Τόφφος

Ο τόφφος είναι πυροκλαστικό πέτρωμα που προέρχεται από υλικά που εκτινάσσονται από τα ηφαίστεια. Ανάλογα με τη φύση των ηφαιστειακών αναβλημάτων (λίθοι, βολίδες, άμμος τέφρα) και την ορυκτολογική τους σύσταση έχουμε διαφορετικά είδη τόφφων.
Στην Ελλάδα συναντάμε ηφαιστειακούς τόφφους κυρίως στη δυτική Μακεδονία και τη Θράκη και σε ορισμένα νησιά των Κυκλάδων (π.χ. Σαντορίνη, Μήλος, Κίμωλος).
Ο ασβεστολιθικός τόφφος είναι πέτρωμα από ανθρακικό ασβέστιο που δημιουργείται από αποθέσεις θερμών υδάτων γι’ αυτό και τον συναντάμε σε περιοχές με θερμές πηγές (π.χ. Αιδηψός)
Ο τόφφος σε γενικές γραμμές είναι ελαφρύς, έχει μαλακή σύσταση και λόγω της εύκολης επεξεργασίας του χρησιμοποιήθηκε από την αρχαιότητα σαν δομικό υλικό.
Οστάνης (γιος του Δαρείου Β΄)

Βιογραφία

Ήταν γιος τού Δαρείου Β΄ της Περσίας. Αδέλφια του ήταν ο Αρταξέρξης Β΄ της Περσίας και ο Κύρος ο νεότερος, τέκνα της Παρυσάτιδος. 
Οι πηγές που αναφέρονται σε αυτόν είναι ο Διόδωρος Σικελιώτης στο έργο του Ιστορική βιβλιοθήκη 15.5.5 και ο Πλούταρχος στον Βίο τού Αρταξέρξη Β΄ . Ο τελευταίος αναφέρει ως πηγή του τον Κτησία ιατρό τού Αρταξέρξη Β΄ τού Μνήμονα. Ο Κτησίας όμως αναφέρει τον Αρτόστη ως γιο τού Δαρείου Β΄· ο ερευνητής Φερ. Γιούστι προτείνει, ότι οι πηγές συγχέουν τα ονόματα Αρτόστης και Οστάνης, που αναφέρονται στο ίδιο πρόσωπο.
Ιωάννης Βογιατζίδης

Βίος

Ο Ιωάννης Βογιατζίδης γεννήθηκε στην Άνδρο το 1877. Τις γυμνασιακές του σπουδές τις πραγματοποίησε στην Σύρο και στη συνέχεια φοίτησε στη Φιλοσοφική Σχολή Αθηνών από όπου αποφοίτησε το 1898 Την ίδια χρονιά και μέχρι το 1904 εργάστηκε στη μέση εκπαίδευση ως καθηγητής και σχολάρχης στην Άνδρο. Από το 1905 μέχρι το 1911 ήταν επιελητής αρχαιοτήτων. Μεταξύ 1913 και 1914 μετέβη στο Μόναχο για μετεκπαίδευση στην αρχαία και μεσαιωνική ιστορία και την παλαιογραφία. Το 1914 διορίσθηκε στο Ιστορικό Λεξικό της Νέας Ελληνικής Από το 1925 μέχρι το 1926 διετέλεσε διευθυντής αυτού. Από το 1926 μέχρι το 1948 καθηγητής ιστορίας στη Φιλοσοφική Σχολή Θεσσαλονίκης. Διετέλεσε δύο φορές πρύτανης του ίδιου πανεπιστημίου. Το 1947 εξελέγη αντεπιστέλλον μέλος της Ακαδημίας Αθηνών.Πέθανε στις 24 Αυγούστου του 1961
2816 Πιεν

Φυσικά χαρακτηριστικά

Η μέση διάμετρος του Πιεν εκτιμάται σε 21,91 ± 1,8 χιλιόμετρα. O φασματικός τύπος του είναι B, ενώ το γεωμετρικό άλβεδό του είναι 0,077 ± 0,014.
Krauss-Maffei

Ο όμιλος KraussMaffei είναι γερμανική εταιρεία κατασκευής μηχανών χύτευσης με έγχυση, μηχανών για την τεχνολογία εξώθησης πλαστικών και μηχανήματα επεξεργασίας αντίδρασης. Αγοράστηκε από την κινεζική ChemChina το 2016 . Η ChemChina αποτελεί κινεζική κρατική εταιρεία.

Ιστορία

Η Krauss-Maffei ιδρύθηκε το 1931 από τη συγχώνευση των επιχειρήσεων Maffei (που ιδρύθηκε το 1838) και Krauss & Co. (που ιδρύθηκε το 1860) του Μονάχου. Οι δύο εταιρείες ήταν μεταξύ των κορυφαίων γερμανών κατασκευαστών μηχανών διαφόρων τύπων. Η Maffei δημιούργησε και άλλα οχήματα που κινούνταν με ατμό και αργότερα κατασκεύασε οχήματα με κινητήρες καύσης, συμπεριλαμβανομένων ατμομηχανών, τρόλεϊ και λεωφορείων μέχρι τη δεκαετία του 1950. 
Στη δεκαετία του 1960, η Krauss-Maffei δημιούργησε αρκετά παραδείγματα της ατμομηχανής ML 4000 CC για επίδειξη και δοκιμή σε αμερικανικές σιδηροδρομικές γραμμές. Ο νότιος σιδηρόδρομος του Ειρηνικού και το Ντένβερ και ο Δυτικός Σιδηρόδρομος του Ρίο Γκράντε συμμετείχαν στις δοκιμές, αλλά οι μηχανές βρέθηκαν ακατάλληλες για ταξίδι στα Βραχώδη όρη από τα οποία περνούσαν και οι δύο σιδηρόδρομοι. Το 1963 η εταιρεία ξεκίνησε την παραγωγή του τανκ Leopard ενώ το 1973 άρχισε να παράγει το τανκ Leopard 2. Στη δεκαετία του '70 συμμετείχε στην ανάπτυξη της αμαξοστοιχίας Transrapid. Το 1999 η εταιρεία συγχωνεύθηκε με τη Mannesmann DEMAG. 
Το τμήμα άμυνας και ατμομηχανών της Krauss-Maffei συγχωνεύθηκε αργότερα με την Wegmann και διαμόρφωσε την σημερινή εταιρεία Krauss-Maffei Wegmann (KMW), η οποία είναι ανεξάρτητη από τον όμιλο KraussMaffei. 
Τον Νοέμβριο του 2018 η Krauss-Maffei υπήρξε θύμα μιας επίθεσης ransomware, που οδήγησε σε σοβαρή πτώση της παραγωγής.
Android Pie

Το Android "Pie" (γνωστό με την κωδική ονομασία Android P κατά τη διάρκεια της ανάπτυξης) είναι η ένατη κύρια ενημέρωση και η 16η έκδοση του λειτουργικού συστήματος Android.
Ανακοινώθηκε για πρώτη φορά από τη Google στις 7 Μαρτίου του 2018, και η πρώτη προεπισκόπηση προγραμματιστών που κυκλοφόρησε την ίδια μέρα. Η δεύτερη προεπισκόπηση, θεωρούμενη ως ποιότητας beta, κυκλοφόρησε στις 8 Μαΐου 2018. Η τρίτη προεπισκόπηση, που ονομάζεται Beta 2, κυκλοφόρησε στις 6 Ιουνίου 2018. Η τέταρτη προεπισκόπηση, που ονομάζεται Beta 3 κυκλοφόρησε στις 2 ιουλίου του 2018. Η τελική έκδοση beta του Android P κυκλοφόρησε στις 25 Ιουλίου 2018.
Το Android "P" κυκλοφόρησε επίσημα στις 6 Αυγούστου 2018 ως "Android 9 Pie" και είναι διαθέσιμη για τις συσκευές Google Pixel και το Essential Phone.